Tegelikult ma Padaorust suurt rääkida ei taha. Ehk ainult selles valguses, et kuuldavasti olid inimesed seal üksteise vastu erakordselt lahked ja head; et seal tekkis väike ja veider, ülejäänud maailmast pooleldi ära lõigatud tsivilisatsioon.  Täna hommikul oli minu kodutänavas ka selline tsivilisatsioon, peaaegu. Eemal, käänaku peal seisid kaks massinat vastamisi.  Üks oleks vist (kaugemalt hinnates) teisest mööda mahtunud küll, aga ilmselt ei julgenud. Noh, kes ikka tahab mõlke, kõrgemaid kindlustusmakseid ja kogu seda jama. Kui ei julge, siis ei julge. Õnneks oli tänavale selle aja peale kogunenud võrdlemisi vähe autosid ja ma sain tagurpidi putku panna.  Juurestpääsutee number kaks oli samuti umbes - linn oli küll tänava ajutiselt ühesuunaliseks muutnud (kuigi, ühes küljes on linna krunt ja kui sealt eest lumevall ära vedada siis poleks ühesuunalisuse järele  mingit vajadust), aga paar kodanikku polnud seda märganud ja olid tekitanud tropi.  Juurestpääsutee number kolm tundus olevat täiesti lahe ja lauge - kuni enne peatehe suubumist oli kõnnitee äärde pargitud üks auto. Muud häda midagi, aga kui ma olin juba vastutulijate möödalaskmiseks peatunud siis ei saanud nii kiiresti hoogu üles, et mööda lipsata enne kui järgmine masin tuli. St. kui ma sõitma hakkasin siis teda veel ei olnud näha, kui ma hange kõrvale jõudsin, juba oli. Muidugi oli tal eesõigus millele  ta oli valmis appelleerima, mida ta tahtis konsumeerida. Mõistetav. Ta lasi mu siiski minna.  Aga hull on selle asja juures, et meil on alles teine nädal lund ja juba on paljudel närvid läbi. Ma olen üsnaväga rõõmus, et siinkandis kõigil tulirelvi ei ole, ausalt.  Eks mul ole endaga küllalt tegemist, aga - kuna mul kitsakstuisanud kõrvaltänavaid vältida ega lahti kaevata pole võimalik - siis parim mis ma teha oskan, on varuda kannatlikkust ja aega. Ja eriti pikka meelt nende suhtes kel see ei  õnnestu, sest mis on lõppeks väsitavam - kas anda teed ka nendes kohtades kus oleks loogilisem seda kaasliiklejalt eeldada või lasta vihameelel ennast täita nagu tänupühakalkuni ja kannatada kõiki kaasnevaid vaevusi?  Pühendame selle talve liiklusolud Padaorule - rahatud omavalitsused annavad oma panuse nagunii. Ainult selle erinevusega, et erinevalt paarist tuntud padaorglasest ei näe ma mõtet riigi poole andunult rusikat raputada.